4 Mose 31 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\n4 Mose 31:1-54\nAtɔ owele yɛ Midian nɔ (1-12)\nAgbe Bileam (8)\nTa mli nibii lɛ ahe gbɛtsɔɔmɔi (13-54)\n31 Ni Yehowa kɛɛ Mose akɛ: 2 “Tɔɔ Israelbii lɛ ahe owele+ yɛ Midianbii lɛ anɔ.+ No sɛɛ lɛ, abaafu bo tamɔ afu otsɛmɛi lɛ.”*+ 3 No hewɔ lɛ, Mose kɛ maŋ lɛ wie ekɛɛ: “Nyɛhãa nyɛteŋ hii komɛi asaa amɛhe ni amɛkɛ Midian ayawu, ní amɛkɛ Yehowa oweletɔɔ lɛ aba Midian nɔ. 4 Nyɛtsua mɛi 1,000 kɛjɛa Israel wekui lɛ eko fɛɛ eko mli kɛyaa ta lɛ.” 5 No hewɔ lɛ, ahala mɛi 1,000 kɛjɛ weku fɛɛ weku mli yɛ Israelbii akpei abɔ lɛ ateŋ,+ mɛi 12,000 saa amɛhe kɛhã ta lɛ. 6 Ni Mose tsu amɛ kɛtee, mɛi 1,000 kɛjɛ weku fɛɛ weku mli, kɛ Finehas,+ osɔfo Eleazar binuu lɛ, mɔ ni hiɛ nibii krɔŋkrɔŋi lɛ kɛ tɛtɛrɛmantɛrɛi ni akɛtsɛɔ mɛi+ lɛ yɛ edɛŋ lɛ. 7 Amɛkɛ Midian wu, tamɔ bɔ ni Yehowa fã Mose lɛ pɛpɛɛpɛ, ni amɛgbe nuu fɛɛ nuu. 8 Amɛgbe Midian maŋtsɛmɛi enumɔ lɛ, Evi kɛ Rekem kɛ Zur kɛ Hur kɛ Reba amɛfata mɛi krokomɛi ni amɛgbe lɛ ahe. Amɛkɛ klante gbe Bileam,+ Beor binuu lɛ hu. 9 Shi Israelbii lɛ ŋɔ Midian yei lɛ kɛ gbekɛbii lɛ nom. Amɛloo amɛshĩa kooloi fɛɛ kɛ amɛlɛɛ kooloi fɛɛ kɛ nibii fɛɛ ni amɛyɔɔ lɛ hu. 10 Ni amɛkɛ la shã Midianbii lɛ amaji fɛɛ ni amɛyɔɔ mli lɛ kɛ amɛnsarai* lɛ fɛɛ hu. 11 Ni amɛloo ta lɛ mli nibii lɛ fɛɛ, kɛ gbɔmɛi kɛ kooloi fɛɛ ni amɛha lɛ. 12 Ni amɛkɛ nomii lɛ kɛ nibii ni amɛloo lɛ kɛ ta lɛ mli nibii lɛ ba Mose kɛ osɔfo Eleazar kɛ Israel maŋ muu lɛ fɛɛ hiɛ, yɛ he ni nsara lɛ yɔɔ yɛ Moab ŋa kpataa lɛ nɔ,+ yɛ Yordan lɛ masɛi, yɛ Yeriko lɛ. 13 Kɛkɛ ni Mose kɛ osɔfo Eleazar kɛ maŋ lɛ mli wekunukpai lɛ fɛɛ je kpo koni amɛkɛ amɛ ayakpe yɛ nsara lɛ sɛɛ. 14 Shi Mose mli wo la ewo asraafoi lɛ ateŋ mɛi ni ahala, ni ji mɛi akpe nɔkwɛlɔi kɛ mɛi oha nɔkwɛlɔi lɛ ni jɛ ta lɛ amɛbaa lɛ. 15 Mose kɛɛ amɛ akɛ: “Mɛni hewɔ nyɛbaa yei lɛ fɛɛ ayi lɛ? 16 Naa! Amɛji mɛi ni tsɔ Bileam wiemɔ lɛ nɔ amɛlaka Israelbii lɛ ni amɛyayeee Yehowa anɔkwa+ yɛ Peor sane lɛ mli,+ ni no hã amanehulu lɛ ba Yehowa maŋ lɛ nɔ lɛ.+ 17 Agbɛnɛ, nyɛgbea gbekɛbii lɛ ateŋ nuu fɛɛ nuu, ni nyɛgbea yoo fɛɛ yoo hu ni kɛ nuu ená bɔlɛ pɛŋ lɛ. 18 Shi nyɛbaanyɛ nyɛbaa oblayei fɛɛ ni kɛ hii náko bɔlɛ pɛŋ lɛ ayi.+ 19 Ni nyɛhia nsara lɛ sɛɛ gbii kpawo. Nyɛteŋ mɔ fɛɛ mɔ ni egbe mɔ* ko, kɛ nyɛteŋ mɔ fɛɛ mɔ ni eta mɔ ko ni agbe lɛ he lɛ+ atsuu ehe+ yɛ gbi ni ji etɛ lɛ kɛ gbi ni ji kpawo lɛ nɔ, nyɛ kɛ nyɛnomii lɛ fɛɛ. 20 Ni nyɛtsua atadei fɛɛ kɛ nibii fɛɛ ni akɛ kooloo hewolo fee kɛ nibii fɛɛ ni akɛ abotia hetsɔi fee kɛ nibii fɛɛ ni akɛ tso fee lɛ ahe kɛjɛa esha mli.” 21 Ni osɔfo Eleazar kɛɛ asraafoi ni tee ta lɛ akɛ: “Mla ni Yehowa kɛhã Mose lɛ mli famɔ nɛ, 22 ‘Shika tsuru lɛ kɛ jwiɛtɛi lɛ kɛ akɔɔble lɛ kɛ dade lɛ kɛ sanyaa lɛ kɛ sumui lɛ, 23 ni ji nibii fɛɛ ni baanyɛ atsɔ la mli lɛ, nomɛi pɛ nyɛkɛwoa la mli, ni ehe baatse. Shi nyɛkɛ hetsuumɔ nu lɛ hu atsua he.+ Nɔ fɛɛ nɔ ni nyɛɛɛ atsɔ la mli lɛ, nyɛkɛwoa nu mli. 24 Ni nyɛfɔa nyɛtadei lɛ ahe yɛ gbi ni ji kpawo lɛ nɔ, ni nyɛhe baatse, ni no sɛɛ dani nyɛba nsara lɛ mli.’”+ 25 Ni Yehowa kɛɛ Mose akɛ: 26 “Kanemɔ ta mli nii lɛ fɛɛ, kanemɔ gbɔmɛi kɛ kooloi fɛɛ ni ji nomŋɔɔ nii lɛ; bo kɛ osɔfo Eleazar kɛ maŋ lɛ mli tsɛmɛi ashĩai lɛ anɔ onukpai lɛ atsu enɛ he nii. 27 Jaa ta mli nii lɛ amli enyɔ ohã asraafoi ni tee ta lɛ kɛ maŋbii lɛ fɛɛ ni eshwɛ lɛ.+ 28 Asraafoi ni tee ta lɛ, hemɔ gbɔmɛi lɛ kɛ tsinai lɛ kɛ tejii lɛ kɛ toi lɛ amli 500 fɛɛ 500 mli susuma* kome yɛ amɛdɛŋ akɛ too ohã Yehowa. 29 Nyɛhea kɛjɛa fã ni ji amɛnɔ lɛ mli, ní nyɛkɛhã osɔfo Eleazar akɛ Yehowa onia.+ 30 Hemɔ gbɔmɛi lɛ kɛ tsinai lɛ kɛ tejii lɛ kɛ toi lɛ kɛ shĩa kooloi srɔtoi lɛ fɛɛ amli 50 mli ekome kɛjɛ fã ni akɛhã Israelbii lɛ mli, ní okɛhã Levibii+ ni tsuɔ Yehowa sɔlemɔ buu lɛ he sɔ̃i lɛ ahe nii lɛ.”+ 31 No hewɔ lɛ, Mose kɛ osɔfo Eleazar fee bɔ ni Yehowa fã Mose lɛ pɛpɛɛpɛ. 32 Ta lɛ mli nii lɛ, ni ji nii ni mɛi ni tee ta lɛ loo lɛ amli nɔ ni shwɛ lɛ feɔ toi 675,000, 33 tsinai 72,000, 34 kɛ tejii 61,000. 35 Yei ni kɛ hii náko bɔlɛ+ pɛŋ lɛ ayifalɛ fee yei* 32,000. 36 Fã ni ji mɛi ni tee ta lɛ agbɛfaŋnɔ lɛ fee toi 337,500. 37 Toi lɛ amli nɔ ni akɛtsu too ahã Yehowa lɛ fee 675. 38 Ni tsinai lɛ ayifalɛ fee 36,000, ni amɛmli nɔ ni akɛtsu too ahã Yehowa lɛ ji 72. 39 Ni tejii lɛ ayifalɛ fee 30,500, ni amɛmli nɔ ni akɛtsu too ahã Yehowa lɛ ji 61. 40 Ni gbɔmɛi* lɛ ayifalɛ ji 16,000, ni amɛmli mɛi ni akɛtsu too ahã Yehowa lɛ ji mɛi* 32. 41 Ni Mose kɛ too ni atsu lɛ hã osɔfo Eleazar akɛ Yehowa onia,+ tamɔ bɔ ni Yehowa fã Mose lɛ pɛpɛɛpɛ. 42 Fã ni ji Israelbii lɛ anɔ, ní Mose jie eto afã kɛjɛ hii ni tee ta lɛ agbɛfaŋnɔ lɛ mli lɛ, 43 nakai fã lɛ mli toi lɛ ayifalɛ fee 337,500, 44 ni tsinai lɛ ayifalɛ fee 36,000, 45 ni tejii lɛ ayifalɛ fee 30,500, 46 ni gbɔmɛi* lɛ ayifalɛ fee 16,000. 47 Ni Mose he gbɔmɛi kɛ kooloi lɛ amli 50 mli ekome kɛjɛ fã ni ji Israelbii lɛ anɔ lɛ mli, ni ekɛhã Levibii lɛ,+ mɛi ni tsuɔ Yehowa sɔlemɔ buu lɛ he sɔ̃ lɛ he nii lɛ,+ tamɔ bɔ ni Yehowa fã Mose lɛ pɛpɛɛpɛ. 48 Ni asraafoi akpei abɔ lɛ ateŋ mɛi ni ahala, ni ji mɛi akpe nɔkwɛlɔi+ kɛ mɛi oha nɔkwɛlɔi lɛ, tsi amɛbɛŋkɛ Mose, 49 ni amɛkɛɛ Mose akɛ: “Otsuji ekane hii tawulɔi ni yɔɔ wɔshishi lɛ, ni mɔ kome folo po elaajeko yɛ wɔteŋ.+ 50 No hewɔ lɛ, hã wɔteŋ mɔ fɛɛ mɔ kɛ nɔ ni ená lɛ abahã akɛ Yehowa afɔle, shika tsuru nibii, ni ji naneshi nii* kɛ nineshi nii kɛ niianaasɔomɔ gai kɛ toiiaŋnii kɛ jwinei krokomɛi, koni akɛkpãtã ahã wɔ* yɛ Yehowa hiɛ.” 51 No hewɔ lɛ, Mose kɛ osɔfo Eleazar he shika tsuru lɛ, ni ji jwinei lɛ fɛɛ yɛ amɛdɛŋ. 52 Shika tsuru fɛɛ ni mɛi akpe nɔkwɛlɔi kɛ mɛi oha nɔkwɛlɔi lɛ kɛtsu onia amɛhã Yehowa lɛ fee shekeli* 16,750. 53 Hii ni tee ta lɛ ateŋ mɔ fɛɛ mɔ loo nɔ ko ehã lɛ diɛŋtsɛ ehe. 54 Mose kɛ osɔfo Eleazar he shika tsuru lɛ yɛ mɛi akpe nɔkwɛlɔi kɛ mɛi oha nɔkwɛlɔi lɛ adɛŋ, ni amɛkɛba kpee buu lɛ mli akɛ kaimɔ nɔ kɛhã Israelbii lɛ yɛ Yehowa hiɛ.\n^ Loo “amɛnsarai ni afo he.”\n^ Loo “gbɔmɛi asusumai.”\n^ Ni ji, tsein ni mɛi komɛi woɔ yɛ amɛnane kɛsaa amɛhe.